钦定古今图书集成/明伦汇编/官常典/第375卷 > 北齐
## 钦定古今图书集成/明伦汇编/官常典/第375卷 > 北齐

北齐始复以光禄寺掌膳食，兼宫殿门户。而门下省
复有尚食𡱈。
按《隋书百官志》，“光禄寺置卿、少卿、丞各一人，各有功
曹五官、主簿、录事等员。掌诸膳食、帐幕器物、宫殿门
户等事。统守宫太官宫门供府肴藏、清漳、华林等署。”
宫门署置仆射六人，以司其事。馀各有令、丞。又领东
园局丞员。

〈注〉守宫署，掌凡张设等事。太官署，掌食膳事。宫门署，主诸门籥事。供府署，掌供御衣服玩弄之事。肴藏署，掌器物鲑味等事。清漳署，主酒。岁二万石，春秋中半。华林署，掌禁籞林木等事。东园𡱈。丞，掌诸凶具。

门下省尚食局典御二人，总知御膳事。